KIRJALLINEN KYSYMYS E-0627/02 esittäjä(t): Wolfgang Kreissl-Dörfler (PSE) komissiolle. Luonnonvaraisten lintujen suojelusta annettu direktiivi.



Virallinen lehti nro 301 E , 05/12/2002 s. 0049 - 0050



KIRJALLINEN KYSYMYS E-0627/02 esittäjä(t): Wolfgang Kreissl-Dörfler (PSE) komissiolle (6. maaliskuuta 2002) Aihe: Luonnonvaraisten lintujen suojelusta annettu direktiivi Komissio käynnisti vuonna 1999 Saksan liittotasavaltaa vastaan valitusmenettelyn (valitus nro 1999/4095), jonka aiheena on luonnonvaraisten lintujen suojelusta annetun direktiivin 79/409/ETY(1) puutteellinen täytäntöönpano Saksan metsästystä koskevan lainsäädännön yhteydessä. Komission lähettämistä virallisista huomautuksista huolimatta Saksan liittohallitus ei ole vielä muuttanut metsästysaikoja koskevaa asetusta, jossa sallitaan yhä lintujen metsästys niiden lisääntymiskauden aikana ja niiden palatessa talvehtimisalueiltaan. Sen sijaan liittohallitus on pyytänyt perustamaan komissioon työryhmän, jonka tehtävänä on auttaa tulkitsemaan säännöksiä ja osoittaa siten keinoja, joiden avulla kevätmetsästyksen kielto (direktiivin 7 artikla) voidaan kiertää. 1. Keitä tähän työryhmään kuuluu? 2. Minkä määräajan komissio on asettanut työryhmälle tulkintojen laatimista varten? 3. Eivätkö Euroopan yhteisöjen tuomioistuimen ja kansallisten tuomioistuinten antamat direktiivin 9 artiklaa koskevat tuomiot ole komission mielestä riittäviä, koska lisätulkinnat ovat tarpeen? 4. Mihin toimiin komissio aikoo ryhtyä kehottaakseen Saksan liittohallitusta, joka on toistaiseksi antanut asiasta vain tyhjiä lupauksia, panemaan direktiivin nopeammin täytäntöön? (1) EYVL L 103, 25.4.1979, s. 1. Margot Wallströmin komission puolesta antama vastaus (2. toukokuuta 2002) Kaikki jäsenvaltiot ovat hyväksyneet komission aloitteen, joka koskee työryhmän perustamista avustamaan komissiota luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY (lintudirektiivi) metsästystä koskevien säännösten tulkintaohjeiden kehittämisessä. Työryhmä toimii yhdessä komitean kanssa, joka käsittelee lintudirektiivin mukauttamista tekniseen ja tieteelliseen kehitykseen. Tämä on johdonmukaista jatkoa aikaisemmalle työlle, joka liittyy 7 artiklan 4 kohdan avainkäsitteisiin liitteessä II lueteltujen lintulajien lisääntymiskausi ja ennen pariutumista tapahtuva muutto EU:n alueella. Tämä työ saadaan näin päätökseen. 1. Työryhmään kuuluu BirdLife Internationalin ja Euroopan unionin metsästys- ja suojelujärjestöjen liiton (FACE) asiantuntijoita sekä Saksan, Ranskan, Italian, Itävallan, Suomen ja Yhdistyneen kuningaskunnan virallisesti nimittämiä jäseniä. 2. Tarkoitus on julkaista komission asiakirja vuoden 2002 aikana. 3. Opas tulee olemaan täysin sopusoinnussa yhteisön tuomioistuimen metsästystä koskevan oikeuskäytännön kanssa ja perustumaan selkeisiin tieteellisiin periaatteisiin. On kuitenkin metsästyskäytäntöihin liittyviä asioita, joista yhteisön tuomioistuin ei vielä ole antanut tulkintaa (esimerkiksi Ranskan korkein hallinto-oikeus on hiljattain esittänyt tuomioistuimelle kysymyksiä 9 artiklassa tarkoitettujen poikkeusten mahdollisesta soveltamisesta metsästykseen). Opasta valmistellessaan komissio on alusta alkaen sanonut, että ympäristölainsäädännön lopullinen tulkinta kuuluu yhteisön tuomioistuimelle. Komissio tutkii edelleen asiaa 1999/4095, jonka mukaan jotkin Saksan liittovaltiotason ja aluetason metsästyslainsäädännön määräyksistä rikkovat lintudirektiivin säännöksiä. Komissio päätti 20. joulukuuta 2001 viedä asian yhteisön tuomioistuimeen. Päätöksen jälkeen Saksan lainsäädännössä on tapahtunut tai tapahtumassa muutoksia, joita komission täytyy arvioida, ennen kuin päätös asian viemisestä tuomioistuimeen voidaan panna täytäntöön.